Møtebok fra Trøgstad og Båastad menighetsråd

|  |  |
| --- | --- |
| **Råd** | Trøgstad og Båstad menighetsråd |
| **Møtedato** | 18. januar 2023 |
| **Møtetid** | Kl 18.30 |
| **Møtested** | Kirkestallen |

**Til stede:** Ellen Løchen Børresen, Terje Østby, Hanne Aksberg Krogh,

Wenche Mysen, Toril Aas, Sigmund Nakkim, Åshild Moen Arnesen, Liv Serina Dale.

**Forfall:** Even Enger

**Ord for kvelden og kaffeansvarlig: Hanne og Liv Serina**

**Sak 1/23 Godkjenning av møtebok fra forrige møte og godkjenning av innkalling til dette møte.**

Vedtak: Møtebok og innkalling godkjent.

**Sak 2/23 Åshild Moen Arnesen er menighetens nye daglige leder.**

Åshild fortalte litt om seg selv og leste opp hvilke oppgaver fellesrådet har vedtatt at skal være daglig leders ansvar. Det betyr i hovedsak en administrativ ressurs, med ledelse av teamet og oppfølging av MR, samt personalansvar for fire personer. Stillingen som daglig leder er satt til 30%.

 Menighetsrådsmedlemmene sa litt om sine forventninger til daglig leder; ønsket er at det skal bli en tett link mellom råd og administrasjon, og at det skal lette MRs arbeid. Det kan også for eksempel være saksforberedelser eller lignende.

 Medlemmene i MR presenterte seg selv.

**Sak 3/23 Tilbud til Menigheten: åpent på Kirkestallen et par timer en formiddag i uka.**

Vi ønsker at folk i menigheten skal bruke Menighetshusene våre. Hva skal vi kalle det? Møteplass? Åpen dør? Åpent hus? Helt enkelt: Åpent – en kaffekopp – en prat – eller noe du lurer på som Kirkestaben kanskje kan svare på. Kanskje vi venter til verste is og kulde har gitt seg, og starter opp 7. mars?

 Diskusjon: Kanskje tidspunktet bør være fra 12-14.00? Har det gått for lenge siden vi har hatt kirkekontor? Dette tilbudet trengs det å informeres godt om. Noen har opplevd savn etter kirkekontoret, men dette er ikke et tilsvarende tilbud – fint å finne ut om det er et behov og finne ut om dette er liv laga. Pandemien gjorde det tvingende nødvendig å ta telefonen, så kanskje ikke behovet er like stort lenger for et sted hvor man møter opp fysisk? Fint å få til noe som gir folk opplevelsen av at kirken fortsatt er lokalt til stede – et sted å treffe noen. Burde vi også være litt til stede på innbyggertorget? Har prestene anledning til å ta en kaffekopp på innbyggertorget, for å være synlige? Sigmund synes dette er spennende tanker og er positiv til å gå med rundsnipp på Frøken Fysen når det passer seg slik.

 Teammøtet er nå lagt til et annet tidspunkt enn tidligere, nå er det tirsdager 10.30-12.00. Noen fra teamet sitter innimellom igjen og spiser lunsj sammen kl. 12.00, kanskje sette møtepunktet fra da? Det må sjekkes med frivillige hvem som kan være til stede og koke kaffe. Ellen og Liv Serina kan stille et par ganger i måneden. Åshild kan lage noen flyers – avtaler med Liv Serina og Ellen hva som skal stå.

 Vedtak: Dette sette i gang fra 7. mars, tirsdager fra kl. 12.00-14.00. Ellen og Liv Serina tar ansvar for å skaffe betjening. Tiltaket kalles Åpent hus i Kirkestallen.

**Sak 4/23** **Gudstjenesteplanen.**

 **Orienteringssak.**

Ellen orienterte: Gudstjenesteutvalget fikk for en tid tilbake ansvaret for gudstjenesteplanen, og MR fikk det til orientering. MR har vedtatt offerlista; 1/3 av offerformålet går til søkte offermål, og 2/3 går til menighetens eget arbeid.

 Vi gikk gjennom lista og snakket om noen av de enkelte gudstjenestene. 7. januar var det familiejuletrefest i Kirkestallen i samarbeid med Smaalenene frikirke. Det ble et vellykket arrangement, med utlodning til inntekt for misjonsprosjektet.

 Felleskristen arrangementer til helga. Minnelunden vigsles etter gudstjenesten 29. januar. Askeonsdagsgudstjenesten: Etter ønske blir det to seminarer rundt liturgi, og det første seminaret er etter askeonsdagsgudstjenesten. Den andre er 23. mars etter fastemessen. Legger også opp til fastemesser torsdager i fastetiden med tekstlesning, salmer og litt musikk. GU ønsker innspill fra menighetsrådet angående høstens halvårsplanlegging. GU får ros fra MR for god jobbing og godt system, veldig oversiktlig og flott liste. Det ble meldt inn ønske om strikkegudstjeneste til høsten, kanskje en onsdagskveld i forbindelse med strikke kaféen som arrangeres?

 Vedtak: Gudstjenestelista tas til orientering.

**Sak 5/23 Vigsling av Minnelund, søndag 29. januar etter gudstjenesten.**

 **Orienteringssak.** Prosten, Gunnar Øvstegård, og avdelingsleder gravplass Asgeir Rønningen blir med. Det må lages en plan på vigslingen. Det kan være fint å servere noe etter gudstjenesten, ved minnelunden, umiddelbart etter gudstjenesten? Varm saft og en kakebit/suppe? Kirkekaffevertene er innforstått med at dette skal ordnes.

 Vedtak: Tas til orientering

**Sak 6/23 Stolen er malt og montert ved Båstad kirke.**

Nå er stolen på plass ved Båstad kirke og malt i fargen «kardinallilla». Det må finnes en dag til undertegning av avtalen mellom Båstad Velforening og Trøgstad og Båstad Menighet. Liv Serina leste avtalen høyt for MR. Avtalen må lagres på kirkekontoret.

 Vedtak: Søndag 14. mai foreslås for vel-et som snorklippingsdag, etter gudstjenesten (6-åringer invitert til gudstjenesten). Liv Serina holder i kontakten med vel-et.

**Sak 7/23 Evaluere Åpen kirke i Adventstida.**

Det er få mennesker som kommer innom. Skal vi fortsatt gi tilbudet?

 I desember-22 var det tre «Åpen kirke» i Båstad og to i Trøgstad, varighet var to timer (17-19.00). De frivillige opplever det som positivt, men det har vært lite oppmøte, og det er jo noe strømutgifter. Kanskje begrense noe i år? Er fint at kirka er åpen for besøkende også utenom gudstjenestene, fint at muligheten er der selv om det ikke var mange innom. Bør vi vurdere et annet tidspunkt, lørdager – kanskje folk kommer innom og ordner lys på gravene etter handleturen på lørdagen? Ta to lørdagsettermiddager i desember? Vi må også ha nok folk til dette. Hva med åpen kirke etter «Vi synger jula inn», etter konserter eller gudstjenester? Mulighet for å tenne lys og være igjen litt? Da er kirka allerede varm.

 Vedtak: Samtalen tas til etterretning, og MR vurderer dette igjen når det nærmer seg.

**Sak 8/23 Orienteringer.**

Gudstjenesteutvalget og Fellesrådet ved Ellen

* GU: Mye detaljplanlegging av gudstjenestene. Brukt tid på liturgi når dette har vært aktuelt. Sist snakket vi om samlingsbønnen, for tid tilbake var den litt lengre, og den ble kortet ned. Kommet innspill på at den gamle bønnen var finere. Reidar skal komme med forslag til den lange bønnen, som veksellesning. Var også kommet inn et spørsmål fra en klokker: Hva om presten blir syk under gudstjenesten og den må avsluttes? Da ble GU enige om at det synges avslutningssalme og lyser velsignelsen. Klokkeren leder dette.
* Fellesrådet: Foreløpig ikke hatt noe møte i 2023. Kirkevalget er en viktig sak. Blir jobbet med eierforhold rundt menighetshusene. Litt ulike varianter på dette i menighetene. I praksis og bruk her hos oss: Fortsetter slik som før. Fortsetter med høstsalg osv for å sørge for driften. Var igjen noe lån etter bhg i Båstad: Fellesrådet har innfridd lånet etter garantibevilgning fra kommunen. Men hva vi skal bruke lokalet til, står fortsatt åpent. Gjenvalg for 2023: Bjørn Solberg leder og Ellen nestleder. Alltid fokus på økonomi, men ikke planer om å stenge kirker.

 Teamet ved Sigmund

* Oppstart av babysang. Planlegging av den økumeniske gudstjenesten, spesielt ved Reidar. Kirketjenerskolen ruller og går, samlingene er her i Trøgstad. Vi har samlet inn årsstatistikk, både seremonier, menighetsarbeid, trosopplæring og digital rapportering.

 Barnehagen ved Terje

* Barnehagen startet 1. august, og fra 1.1 er det kommet fire nye barn, og et femte barn 1. februar. Da blir barnehagen full. Mangler en pedagog for å dekke opp antall barn. Berit Østby begynner som pedagog i barnehagen 1. februar. Godt samarbeid avdelingene imellom. Bhg setter stor pris på kirkevandringen en mandag i måneden. Adventssamling/høstsalg var vellykket samarbeid, barna sang, og pepperkakebaking for barna i barnehagens lokaler. Trappeoppgangen mellom avdelingene er åpen, det blir mye lyd. Jobbes med en løsning på om det kan settes opp dør eller lignende.

 Diverse brev og innspill ved Liv Serina

* Ny miniatyrkirke ble tatt i bruk på «Jul i bygda» i desember. Betalt og eid av menighetsrådet. Det finnes en monteringsplan til denne kirka.
* Lions Club, Trøgstad har planer om å ha en kveld i måneden på Pulsbygget. Bjørn Moskvil er leder av Lions, og de er i gang med planlegging. Er menigheten interessert i å gjøre noe lignende i bygget? Eventuelt å lage en åpen kveld med mat og prat, enkelt program? Noe for diakoniutvalget, nå eller på sikt? Ha med vaffelrøre eventuelt å alliere oss med de som hører til der? Fint at Lions går opp løypa og holder MR orientert om hvordan dette går – så kan vi se hvordan vi griper dette an.
* Rita er koordinator for flyktningene i Trøgstad og Båstad, og har vært i kontakt med en familie fra Ukraina. Familien deltok og koste seg på juletrefesten. Rita fortalte dem om strikkekafé, og de var interesserte i dette, men trenger litt strikkeundervisning. Tanken er å legge fram ønske om garn og pinner til de nye strikkekafé-deltakerne, for så å lære bort strikking til denne familien.

**Sak 9/23 Eventuelt**

* Hanne fortalte om svigersønnen og hans familie, opprinnelig fra Irland, som deltok på julefeiring i Trøgstad. Veldig fornøyde med «Vi synger jula inn», veldig imponerte over både musikalske krefter og presten (Sigmund). På julaften var de med i kirka i Båstad, og de var så overraska over at det var lekeområde for barna, noe de selv savnet i sitt hjemland. De var også imponert over prestens dialog med barn og voksne under gudstjenesten. Det var et stort høydepunkt med juletregang under gudstjenesten i kirka.

Liv Serina Dale Åshild Moen Arnesen

Leder i MenighetsrådetReferent